Document ID: 32006D0766

KOMISSION PÄÄTÖS,
tehty 6 päivänä marraskuuta 2006,
sellaisia kolmansia maita ja alueita, joista simpukoiden, piikkinahkaisten, vaippaeläinten, merikotiloiden ja kalastustuotteiden tuonti on sallittua, koskevien luetteloiden vahvistamisesta
(tiedoksiannettu numerolla K(2006) 5171)
(ETA:n kannalta merkityksellinen teksti)
(2006/766/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (1) ja erityisesti sen 11 artiklan 1 kohdan,
sekä katsoo seuraavaa:
(1)
Asetuksessa (EY) N:o 854/2004 säädetään simpukoiden, vaippaeläinten, piikkinahkaisten ja merikotiloiden sekä kalastustuotteiden tuontia kolmansista maista koskevista erityisedellytyksistä.
(2)
Komission päätöksessä 97/20/EY (2) säädetään sellaisten kolmansien maiden luettelon laatimisesta, jotka täyttävät vastaavuusvaatimukset simpukoiden, piikkinahkaisten, vaippaeläinten ja merikotiloiden tuotannon ja markkinoille saattamisen edellytysten osalta, ja komission päätöksessä 97/296/EY (3) vahvistetaan luettelo sellaisista kolmansista maista, joista kalastustuotteiden tuonti ihmisravinnoksi on sallittua.
(3)
Olisi laadittava luettelot sellaisista kolmansista maista ja alueista, jotka täyttävät asetuksen (EY) N:o 854/2004 11 artiklan 4 kohdassa säädetyt edellytykset ja jotka siitä syystä pystyvät takaamaan, että yhteisöön viedyt simpukat, vaippaeläimet, piikkinahkaiset ja merikotilot sekä kalastustuotteet täyttävät kuluttajien terveyden suojelemiseksi asetetut terveyttä koskevat edellytykset. Olisi kuitenkin sallittava muiden kuin vesiviljeltyjen Pectinidae-suvun simpukoiden, joista sisälmykset ja sukurauhaset on kokonaan poistettu, lähentäjälihaksien tuonti myös sellaisista kolmansista maista, jotka eivät sisälly asianomaiseen luetteloon.
(4)
Australian, Uruguayn ja Uuden-Seelannin toimivaltaiset viranomaiset ovat toimittaneet riittävät takeet siitä, että eläviin simpukoihin, piikkinahkaisiin, vaippaeläimiin ja merikotiloihin sovellettavat edellytykset ovat asiaa koskevassa yhteisön lainsäädännössä säädettyjä edellytyksiä vastaavat.
(5)
Armenian, Ukrainan ja Valko-Venäjän toimivaltaiset viranomaiset ovat toimittaneet riittävät takeet siitä, että kalastustuotteisiin sovellettavat edellytykset ovat asiaa koskevassa yhteisön lainsäädännössä säädettyjä edellytyksiä vastaavat.
(6)
Sen vuoksi päätökset 97/20/EY ja 97/296/EY olisi kumottava ja korvattava uudella päätöksellä.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Simpukoiden, vaippaeläinten, piikkinahkaisten ja merikotiloiden tuonti
1. Asetuksen (EY) N:o 854/2004 11 artiklan 1 kohdassa tarkoitettu luettelo niistä kolmansista maista, joista simpukoiden, vaippaeläinten, piikkinahkaisten ja merikotiloiden tuonti on sallittu, vahvistetaan tämän päätöksen liitteessä I.
2. Sen estämättä, mitä asetuksen (EY) N:o 854/2004 11 artiklan 1 kohdassa säädetään, edellä olevaa 1 kohtaa ei sovelleta muiden kuin vesiviljeltyjen Pectinidae-suvun simpukoiden, joista sisälmykset ja sukurauhaset on kokonaan poistettu, lähentäjälihaksiin, joita voidaan tuoda myös sellaisista kolmansista maista, jotka eivät sisälly 1 kohdassa tarkoitettuun luetteloon.
2 artikla
Kalastustuotteiden tuonti
Asetuksen (EY) N:o 854/2004 11 artiklan 1 kohdassa tarkoitettu luettelo niistä kolmansista maista, joista kalastustuotteiden tuonti on sallittu, vahvistetaan tämän päätöksen liitteessä II.
3 artikla
Kumoaminen
Kumotaan päätökset 97/20/EY ja 97/296/EY.
Viittauksia kumottuihin päätöksiin pidetään viittauksina tähän päätökseen.
4 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä marraskuuta 2006.

Labels: 0
3
5
6